**Guðfinnur lætur gamminn geysa**

SKÁKIN - Drápa eftir Matthías Z. Kristinsson

*Guðfinnur hugsar, heilann brýtur,*

*horfir fram með ygglibrún.*

*Í huga ljárinn þegar þýtur*

*þaulbrýndur um taflsins tún.*

*Hann heggur breitt, það hriktir við*

*og hræðsla berst um fjandmanns lið.*

*Hans útlit er sem Egils forðum,*

*óvægni með grimmd í svip,*

*og augun gneista ógn og morðum*

*og ennið rautt með daggarhrip.*

*Um varir leikur gráðugt glott*

*það gefur ei til kynna gott.*

*Nú kemur ógnin eins og elding*

*eða eins og ör af streng,*

*banvæn eins og eitursending,*

*ofurefli sérhvers drengs.*

*Hann hvorki gefur grið né frið*

*en geysist fram og heggur lið.*

*En kóngur flýr um holt og hæðir*

*hvergi á hann nokkurt skjól.*

*Á eftir honum ljánum læðir*

*léttri hendi hörkutól.*

*Af ofsóknum mun loksins lát*

*lúinn kóngur verður mát.*